Papersnake/gushiwen huggingface dataset:
冬至称贺皇太子平阳郡王
杨万里（宋代）

长乐锺声搅梦惊，建章星影照人行。
千官灯语听残点，一夜霜寒在五更。
金钥王秖开北阙，银鞍系控谒东明。
青宫朱邸环天极，五色祥云覆帝城。
桂
宋度宗（宋代）

秋桂庭前霁影凉，万重深翠护深黄。
恭迎两殿临清赏，寿斚浓浮月殿香。
病中得樊大书
白居易（唐代）

荒村破屋经年卧，寂绝无人问病身。

唯有东都樊著作，至今书信尚殷勤。
报李本宁太史书兼讯东游
于慎行（明代）

沅芷澧兰别思虚，江湘何地拥离居。秋风不下孤黄鹄，明月空离双鲤鱼。

华发交游应更少，清时才俊好谁如。悬知太史东游后，玉简重编禹穴书。
醉闻杜宇
仇远（元代）

家家酒似池，日日醉如泥。
海燕聊为客，杜鹃何苦啼。
狂那知帽落，归不为花迷。
信笔成诗句，苔笺小草题。
偈三十五首
释祖珍（宋代）

长年追逐走埃尘，赢得闲名累此身。
争似别峰峰顶上，一庵高卧与云邻。
横逆自广三绝
陈淳（宋代）

乐天一说见轲书，岂是高谈强解渠。
牛马蚊虻无足校，不须芥蔕此襟裾。
梅隐为蕃禧观余道士作二首 其二
张翥（元代）

茅屋西林下，逋仙恐是君。支筇鹤外见，哦句竹边闻。

老树春常早，空山雪不分。道人无梦久，何处觅梨云。
次韵周圣举四首 其三
汪藻（宋代）

弃甲高于熊耳山，大弨挂壁更须弯。从今江北江南柳，莫遣行人取次攀。
成都行
陆游（宋代）

倚锦瑟，击玉壶，吴中狂士游成都。
成都海棠十万株，繁华盛丽都下无。
青丝金络白雪驹，日斜驰遣迎名姝。
燕脂褪尽见玉肤，绿鬟半脱娇不梳。
吴绫便面对客书，斜行小草密复疏。
墨君秀润瘦不枯，风枝雨叶笔笔殊。
月浸罗袜清夜徂，满身花影醉索扶。
东来此欢堕空虚，坐悲新霜点鬓须。
易求合浦千斛珠，难觅锦江双鲤鱼。
厄台
李廌（宋代）

今古俱无忌惮情，厄台犹敢尚为名。
裔孙不复重瞳圣，俗目俱同瞽叟盲。
见愠仲由空肮脏，脍肝盗跖尚彭亨。
圣人道大故难用，谁听弦歌兕虎声。
喜迁莺·世情冰尽
黄公绍（唐代）

世情冰尽。算耐久祗是，陇头芳信。惆怅人间，几千年□，留得陆郎馀韵。朔云解识花意，遮断疏狂蝶粉。岁寒了，狂风传香远，月移影近。清润。无点涴，不曰坚乎，如玉真难尽。除宋广平，与林和靖，肉眼有谁能认。仙丰道骨如许，相对霜髯雪鬓。长健也，好年年管领，春光随分。
小槛
吕南公（宋代）

小槛幽花已破香，此心无处避韶光。年年恶作伤春客，稳为东风细断肠。
春日登粤王台
黄泰（明代）

高台寂寂暮烟横，策杖逢春阴复晴。芳树影斜蝴蝶舞，锦茵寒薄鹧鸪行。

浮云依旧过溟海，舞袖何时散几楹。一笑繁华自今古，醉寻鸾道草青青。
中元夜泊淮口
罗隐（唐代）

木叶回飘水面平，偶因孤棹已三更。秋凉雾露侵灯下，

夜静鱼龙逼岸行。欹枕正牵题柱思，隔楼谁转绕梁声。

锦帆天子狂魂魄，应过扬州看月明。
送卿师上人
韩琦（宋代）

区区京毂几经春，不退方能运法轮。欲举筌蹄皆自达，纵罗寒暑岂吾辛。

大千虽纳宁多施，一切谁名得度人。我已心中了无物，重烦师说究微尘。
洪丞和来再次韵
邓肃（宋代）

堂堂国士洪夫子，刻烛从渠心自降。
妙手故应钓鳌六，得君那用射鸢双。
定随国老兴东海，肯效骚人恸楚江。
酒醴只今须麯糵，要今六合共盈缸。
自溧水道哭王炎三首
李白（唐代）

白杨双行行，白马悲路傍。晨兴见晓月，更似发云阳。

溧水通吴关，逝川去未央。故人万化尽，闭骨茅山冈。

天上坠玉棺，泉中掩龙章。名飞日月上，义与风云翔。

逸气竟莫展，英图俄夭伤。楚国一老人，来嗟龚胜亡。

有言不可道，雪泣忆兰芳。

王公希代宝，弃世一何早。吊死不及哀，殡宫已秋草。

悲来欲脱剑，挂向何枝好。哭向茅山虽未摧，

一生泪尽丹阳道。

王家碧瑶树，一树忽先摧。海内故人泣，天涯吊鹤来。

未成霖雨用，先失济川材。一罢广陵散，鸣琴更不开。
元会诗
宋祁（宋代）

宝典丛三朔，中闱闢九阍。
群臣深拱宁，列仗俨屯门。
辇出东房秘，辰居北极尊。
熊罴连案负，日月傍旗翻。
汉宫春（寿李都大）
京镗（宋代）

看透尘寰。更禅心似水，道力如山。前身青冥跨鹄，紫府乘鸾。世缘一念，便等闲、游戏人间。须信道，云霄步武，不应权牧西南。

此日重临初度，正绣衣辉映，彩服斓斑。人生显途易到，荣养难攀。一时庆事，问谁家、得似门阑。知未艾，百千寿算，慈闱长奉亲欢。
宿村
陈宗远（宋代）

野畦新雨过，蛙杂水溅溅。
风扫竹前地，月明柳外天。
人过惊犬吠，妇绩趁蚕眠。
舍北数声橹，夜归何处船。
喜方楚卿孝廉入山
释今湛（明代）

苍烟野水接长林，喜见高人有远心。仙舫不妨时到岸，佛楼犹可晚供吟。

清泉白石知何世，翠竹黄花意亦深。坐久西峰明月上，共论钟磬已沉沉。
夜赋
陆游（宋代）

月晕知将雨，风声报近秋。
暗廊行熠燿，深树啸鸺鶹。
老幸传家事，狂犹为国忧。
相齐虽已矣，且复饭吾牛。
留春令（梅）
高观国（宋代）

玉清冰瘦，洗妆初见，春风头面。等得黄昏月溪寒，爱顾影、临清浅。

历尽冰霜空羞怨。怨粉香消减。江北江南旧情多，奈笛里、关山远。
布袋赞
释道璨（宋代）

布袋无口，拄杖无枝，
靠定这个，有甚了期。
梅花三首 其三
朱松（宋代）

孤山居士玉梅句，醉客强呼桃杏诗。刻画无盐浼西子，法当试我古藤枝。
白居易有望阙云遮眼思乡雨滴心之句用其韵为
郑刚中（宋代）

西风催户西，落叶动相思。
柏香穿石鼎，孤起学游丝。
帘垂草亭静，篱菊弄幽姿。
万物同一气，荣悴只如斯。
哦诗诗未成，览镜添霜髭。
碧涧书堂
林梦英（宋代）

临川遇邹君，示我铜陵辨。
相邀游其间，百闻须一践。
自从双耳聋，已办两足茧。
武夷乃招隐，仙都辄策蹇。
遥睇麻源村，梦思劳辗转。
今披碧涧记，华罔订讹舛。
疑雠吁莫论，是非争之褊。
但欣泉石奇，堂成书可辇。
晁侯云梦胸，妙处参坟典。
家有万竹坡，琳琅閟营翦。
徘徊康乐旧，此偿尤不浅。
人生贵自得，假物非至善。
山川侈遭逢，所托各偕显。
严光钓越滩，叔子登楚岘。
气象不低摧，吾从志当勉。
相思邀示到，烟霞自舒卷。
唯应原上月，共照人孤狷。
问园杂诗 其一
范淑（清代）

高花短树绿萝墙，十载閒居插种忙。偶爱数竿青竹好，三年迸笋渐成行。
山行漫兴
方岳（宋代）

野性惟便水竹居，老来自觉转迂疏。
图书四壁饭不足，烟雨一犁春有余。
纸上古人俱已矣，山中今我定何如。
春风独立鸟声碎，不是言诗亦起予。
游麻奢宝象林还至冈头村遇雨
陈子升（明代）

复此泥涂迹，真怜昨日晴。弥天皆月色，破地忽雷声。

雨点红鱼吸，风轮白鸟征。惟留法云在，烟树失江城。
閒居作长庆体兼劝诸少年 其四
区大相（明代）

鸟语花容各自成，老夫那得太无情。茶炉药椀竹间榻，随分随缘过此生。
再会傅逸人
张咏（宋代）

分到知心死不轻，几年曾是怆离情。
微风吹雨雁初下，落叶满阶虫正鸣。
时静苦嫌论剑略，簟凉频喜转琴声。
从来共约云泉老，肯向人间占好名。
使东川。惭问囚
元稹（唐代）

司马子微坛上头，与君深结白云俦。尚平村落拟连买，

王屋山泉为别游。各待陆浑求一尉，共资三径便同休。

那知今日蜀门路，带月夜行缘问囚。
寿竹叔七十一
梁干（明代）

满壑葳蕤远俗諠，莲塘风景似淇园。抑诗歌老心犹壮，震易披淇节愈尊。

炯炯弧南熙极北，娟娟凤翮拂龙孙。远将麟脯长生酒，祝取琅玕献帝阍。
隐居杂兴
杨公远（宋代）

萧然天地一吟身，著向荒村野水滨。
耳底松声风奏乐，窗间竹影月传神。
无田种秫难谋醉，有砚遗家未是贫。
除却推敲无别事，襟怀拍塞四时春。
满江红 其十二 飞涛祠部辞疾不至柬以讯之
尤侗（清代）

太息丁生，出塞去、雪堆沙涨。谢弋者、辽东归鹤，令威无恙。

浪迹弋来皋庑下，端忧却据胡床上。正提壶、卢橘满林黄，堪分饷。

端午后，蒲葵漾。麦秋至，蝼蛄唱。君奚为高卧，欲逃村酿。

游子渡江不用楫，健儿跃马宁须杖。剧何堪、新妇闭帷中，婆娑状。
子中兄子彦弟同游石龙潭余后至失山路 其一
刘崧（元代）

水落仍穿石，峰回屡隔溪。青山千万叠，容易使人迷。
题沈克己无名庵
方回（元代）

姓字人能说，无名意谓何。厌称穷学究，佯作老头陀。

宗炳疑相似，韩康定见诃。有来问谁某，祇是笑呵呵。
金陵社集诗 后湖看荷花共用水香二韵
王野（宋代）

芬馥满湖田，烨烨朝霞绮。
朱颜笑倚风，分影与秋水。
和龙丁留别诗韵即以赠行
丁上左（清代）

交订湖山久，今添离别情。赓诗写愁怨，把酒话平生。

摩像佛无量，抽身子独清。虚心敢师竹，滕雪我毋争。
楚辞三章送郭教授趋朝 其一
陈造（宋代）

昔尚父之之国，尝寝甘而见讥。怀与安其费日，亦馆人之或知。

岂以抱当世之志，而常后可为之时耶。有美一人兮居今而与古谋，气飘萧兮好脩。

邑中之晰兮独能闯阃宎于轲邱，扈芷蘅兮荃其佩。

椟骊珠兮匣干将而未试，虽未试吾何慊兮，顾簪裳犹可隐蜗庐。

般礴兮天地俨其盖轸，一世系望兮如苍生何。君何心兮山之阿，𣂏甓社兮羞藻芹，无为此焉婆娑。
桥上闻檐葡香
赵蕃（宋代）

曾闻檐葡林，自是佛世界。
何许郁若风，飘飖能自在。
不然山之灵，作意现奇怪。
于此证香严，通途盖亡碍。
和渔具十绝
牟巘五（宋代）

彼已苦其密，此犹患其疏。
欢呼试新纲，一举双白鱼。
一剪梅
郑刚中（宋代）

汉粉重番内样妆。新染冰肌，浅浅莺黄。广寒宫迥阻归期，襟袖空馀黯淡香。

江路迢迢楚塞长。梦里题诗欲寄将。觉来斜月又沉西，一点檀心，半染微霜。
和仲咸诗六首之六和送道服与喻宰
王禹偁（宋代）

朝客吟诗送羽衣，应知彭泽久思归。
三年官满谁留得，领鹤携琴赋式微。
马益之邀陈子山应奉秦景容县尹江上看花二公竹枝歌予亦作数首 其八
时太初（元代）

寒食清明正好春，看花须着少年人。少年看花花自喜，白发看花花亦嗔。
七月二十七日
宋祁（宋代）

客雁归何处，寒螀鸣不休。
兼之清夜永，副以长年愁。
家令有移带，中郎馀白头。
此怀诚自感，何赖怨高秋。
湖上送志道归金华
释行海（宋代）

我住千岩万岳州，金华佳处未曾游。
心期小艇频归洞，梦带清风独倚楼。
野店霜深闻寒雁，水村月淡见沙鸥。
明朝还忆西湖上，杨柳芙蓉正暮秋。
梅魂
朱珙（宋代）

东风吹雪玉屏空，姑射仙姿杳莫逢。冰魄飘零空入梦，水香浮动觅无踪。

厌闻羌笛传新恨，愁对宫妆想旧容。惆怅西湖湖上路，空馀残月夜溶溶。
乙卯春日，三三径行散有感
杨万里（宋代）

东园一日走千巡，又见龙飞第一春。
桃李成阴侬已老，江山依一岁还新。
穿花蹈影浑无日，隔径闻声不见人。
学省同寮各星散，白云珍重伴闲身。
送介卿之官金台
蔡戡（宋代）

渊明去彭泽，斯立佐蓝田。
家近真良便，官閒任左迁。
相望虽百里，此别又三年。
拟办登山屐，从君访洞天。
巾子山
董嗣杲（宋代）

岌页山形丑莫收，傍湖独整傲春秋。
几株乌桕无根在，一幅华春有样留。
寒日霜乾还掠额，晓天岚重且遮头。
东篱漉酒人知得，醒立风前不可求。
四月六日宿方东轩观方集有作
唐之淳（明代）

星离叹暌乖，簪盍欣会晤。幸兹灯烛光，获睹铿鍧句。

雄若河注海，纤若茧抽绪。静若禅士定，专若狞妇妒。

朱弦閟郊坛，画戟森武库。高将踪汉苏，近或企唐杜。

羁悰涤故烦，隽腹饱新饫。座有吴子贤，雅多延陵誉。

众乐方具列，善听别音度。愧余窘行役，聚鲜别乃遽。

坐席未及温，秣马已在驭。诗殊伐木吟，曲拟骊驹赋。

时夏宵苦长，天凉雨如絮。城更犹隐楼，庭鸡忽号树。

怅矣明发辞，馀音寄遐慕。
谢武肃王
无作（唐代）

云鹤性孤单，争堪名利关。衔恩虽入国，辞命却归山。
始居山营室诗
刘峻（南北朝）

自昔厌喧嚣，执志好栖息。啸歌弃城市，归来事耕织。

凿户窥嶕峣，开轩望崭崱。激水檐前溜，修竹堂阴植。

香风鸣紫莺，高梧巢绿翼。泉脉洞杳杳，流波下不极。

仿佛玉山隈，想像瑶池侧。夜诵神仙记，旦吸云霞色。

将驭六龙舆，行从三鸟食。谁与金门士，抚心论胸臆。
信步
赵汝鐩（宋代）

午窗方睡起，信步过东畦。
穴徙蚁知雨，巢穿燕补泥。
路坍连草没，果重压枝低。
村妇抱儿子，笼边教唤鸡。
颂古十六首
释道宁（宋代）

丛林乍入问来由，吃粥无过洗缽休。
有意气时添意气，不风流处也风流。
送李仪伯御史之西台
梁寅（元代）

钟阜石城嗟久淹，秦山渭水入遥瞻。邮程渐与江湖异，殊俗喜闻官吏廉。

云浪鱼龙三月暖，霜天鹰隼九秋严。明年簪笔明光殿，褒擢重期圣泽沾。
读党籍碑
周端臣（宋代）

党籍碑成国步屯，忠臣埋没瘴乡尘。
兴衰未必皆关数，治乱由来实来人。
雷昔震陵天已怒，石今漫减世尤珍。
九原难叫诸贤起，一掬伤心泪染布。
题顺济庙
黄公度（宋代）

枯木肇灵沧海东，参差宫殿崒晴空。
平生不厌混巫媪，已死犹晴效国功。
万户牲醪无水旱，四时歌舞走儿童。
传闻利泽至今在，千里危樯一信风。
回先生过湖州东林沈氏，饮醉，以石榴皮书其
苏轼（宋代）

凄凉雨露三年後，仿佛尘埃数字余。
至用榴皮缘底事，中书君岂不中书。
题华首寺
劳孝舆（清代）

花宫门户辟朱明，四百芙蓉一掌擎。彼岸从来皆佛度，高山奚掌以仙名。

云垂绝壑漫漫下，春转芳塘盎盎生。心迹不知何处住，频从支遁订新盟。
百舌
张舜民（宋代）

学尽百禽语，终无自己声。
深山乔木底，缄口过平生。
渠江旅思
郑谷（唐代）

流落复蹉跎，交亲半逝波。谋身非不切，言命欲如何。

故楚春田废，穷巴瘴雨多。引人乡泪尽，夜夜竹枝歌。
光州王建使君水亭作
贾岛（唐代）

楚水临轩积，澄鲜一亩馀。柳根连岸尽，荷叶出萍初。

极浦清相似，幽禽到不虚。夕阳庭际眺，槐雨滴疏疏。
病中书怀
王炎（宋代）

鹤骨鸡肤不耐寒，那堪癣疥更斑斓。
开年惨淡阴兼雨，终日抓搔寝不安。
未可给扶亲几杖，岂能见客摄衣冠。
人言剥复相更代，频把韦编反对观。
句
孙处玄（唐代）

残花与露落，坠叶随风翻。

日侧南涧幽，风凝北林暮。
简同志
温庭筠（唐代）

开济由来变盛衰，五车才得号镃基。

留侯功业何容易，一卷兵书作帝师。
遣兴
张镃（宋代）

笛簟疎明压砌窗，重阴经日闭修廊。
黄梅未长先愁雨，翠树将修拟纳凉。
藏袖好书多便看，伏瓶生酒渐堪尝。
谁能自缚无涯事，早办风漪百亩塘。
集米仲诏湛园分得松关花径戏作长歌二首 其二 花径
邓云霄（明代）

乘风一夜催春锦，帝女天孙忙不寝。晓来札札听莺梭，绀紫绯红千万品。

石家步障座中园，香雨霏微乱扑衣。风枝露芷争相倚，照槛凭轩矜百媚。

曾迷下蔡惑阳城，好倩游蜂作花使。径底淹留日易西，从来桃李自成溪。

主人已诧花生笔，上客何妨醉似泥。
四伯父生日 其二
项安世（宋代）

三月三日天气新，兰亭饮散鸡呼晨。酴醾影里看月姊，翼轸星中占老人。

千二百岁广成寿，六十四日东皇春。请诵古人诗一句，五枝芳桂一枝椿。
题王振鹏龙池竞渡图 其一
弘历（清代）

兰亭脩禊暮春时，开放金明竞水嬉。妙笔孤云传胜事，不教午日独称奇。
下铁礓岭望秦川晚宿九谷
李复（宋代）

六月登垅如登天，腾夷铁礓须判年。
过险欲涉渭水渡，快眼喜见秦州川。
溪塍青身下白鹭，驿亭秀木含疏烟。
投鞭清盥且展簟，明日去酌北流泉。
填仓日作
弘历（清代）

俗节重填仓，此日宜晴和。朝来风日佳，所喜占得禾。

青齐经数程，气象异昔过。转旋赖天佑，赈救知吏宜。

遂使三年间，元气复万家。烟村惜年芳，灯事今夕罗。

便与占民风，姑弛金吾诃。戚戚忆昔人，鹊华况嵯峨。

寻思事固然，旧绪徒延俄。达者戒一往，毋为感慨多。
由天津汎舟趣霸水次夜泊 其二
王世贞（明代）

柴门半侵水，入夜蘋花寒。野老不识拜，儿童频指看。

鱼盐仅成市，鸡黍一为飧。莫怪慵移楫，人今此地难。
送李君还秦兼寄怀其舅孔德太史 其二
屈大均（明代）

越有南枝鸟，秦馀北地人。文章高并起，羽翼夙相亲。

汝病躬方有，吾衰性未驯。参商应有日，再见渭川滨。
玉烛新
杨无咎（宋代）

荒山藏古寺。见傍水梅开，一枝三四。兰枯蕙死。登临处、慰我魂三惟此。可堪红紫。曾不解、和羹结子。高压尽、百卉千葩，因君合修花史。

韶华且莫吹残，待浅揾松煤，写教形似。此时胸次。凝冰雪、洗尽从前尘滓。吟安个字。判不寐、勾牵幽思。谁伴我、香宿蜂媒，光浮月姊。
月下小饮
司马光（宋代）

美景赏心相值难，良宵四座尽儒冠。
月华过冷衣襟润，酒力易儒樽俎寒。
自有笑谈供逸气，不须丝竹借馀欢。
坊楼五鼓欲催曙，桂影长先高兴阑。
恭谢侍读仁皇训典彻章御赐杜工部紫宸殿诗退
杜范（宋代）

丹地从容接细毡，岂徒口耳漫周旋。
帝王家法由心法，典策言传以道传。
章彻诵筵天意悦，恩隆赐典露华鲜。
礼文稽古皆成宪，主德由斯志罔愆。
菩萨蛮

舒亶（宋代）

流年又见风沙送。钧天回首清都梦。塞雁几时归。镜中双鬓非。

都袍同冷暖。谁道交情短。愁斛若为量。还随一线长。
楚泽凯旋和王郡守韵
鄂貌图（清代）

辰阳十月菊丛芳，策马归来自夜郎。战绩共歌周召虎，经生犹识汉京房。

五溪浪静梅将白，二酉烟消酒半黄。截罢长鲸烟水阔，好招鸿雁到潇湘。
望江南
佚名（宋代）

清夜老，流水淡疏星。云母窗前生晓色，梧桐叶上得秋声。村落一鸡鸣。
催唤起，带梦著冠缨。老去悲秋如宋玉，病来止酒似渊明。满院竹风清。
渭北春尽日作因思蜀洛旧游寄太素
田锡（宋代）

九十日春知枉度，樽衣无赖独咨嗟。
空城北走诸陵道，古苑南连百里沙。
翠忆玉津官舍竹，繁思金马故城花。
去年方与君游洛，况味争如不在家。
显仁皇太后挽辞 其二
史浩（宋代）

霜晓东朝路，鸣笳素葆翻。龙輴菆禹穴，鱼钥閟尧门。

助奠风云合，缠哀海岳昏。唯馀慈俭宝，垂裕九重尊。
咏梅五十首呈史尚书
释绍嵩（宋代）

竹裹梅花映白头，梅花欲动忆吾州。
只今且为梅花醉，试问梅花可忍不。
赠别性老
释绍嵩（宋代）

此老殊清健，情忘发兴奇。
异方惊会面，孤屿共题诗。
聚散千江月，参差万里期。
相看作离别，特地泪双垂。
魏夫人坛
黄庭坚（宋代）

独扫蛾眉作远山，春风瑶草照朱颜。
我来欲问许玉斧，二十四峰如髻鬟。
再领制诰和王明府见贺
徐铉（宋代）

蹇步还依列宿边，拱辰重认旧云天。自嗟多难飘零困，

不似当年胆气全。鸡树晚花疏向日，龙池轻浪细含烟。

从来不解为身计，一叶悠悠任大川。
范睢
徐钧（宋代）

绨袍恋恋亦何为，相国难忘箦卷尸。
有怨必酬恩必报，凭君说与魏齐知。
泊太湖寄内
顾禧（宋代）

草草出门去，孤帆落暮烟。
笑谈卿宛在，辛苦梦难传。
雨礴蛟龙窟，云乘橘柚边。
从来轻远别，此夕倍凄然。
风流子 生日作
吴敬梓（清代）

行年三十九，悬弧日、酌酒泪同倾。叹故国几年，草荒先垄，寄居百里，烟暗台城。

空消受、徵歌招画舫，赌酒醉旗亭。壮不如人，难求富贵，老之将至，羞梦公卿。

行吟憔悴久，灵氛告、须历吉日将行。拟向洞庭北渚，湘沅南征。

见重华协帝，陈词敷衽，有娀佚女，弭节杨灵。恩不甚兮轻绝，休说功名。
临江仙
庄棫（清代）

绕遍青山横北郭，郭门正对苔矶。矶边燕子几时飞。

江空沙岸阔，风定客舟归。

尚有石亭今不见，卧碑宸翰留题。承平风景记依稀。

战征将廿载，涕泪暗双垂。
送游提刑秘阁赴召三首
程公许（宋代）

外敌日侵伐，滋为元气伤。
忧心耿不寐，洗耳待封章。
弱植如羁羽，知音念五羊。
因书主疏贱，决起尚榆枋。
锄荒
叶适（宋代）

锄荒培薄寺东隈，一种风光百样栽。
谁妒眼中无俗物，前花开遍后花开。
奉祠东太乙宫七首 七言斋居寄杨祖二阁老一首
沈遘（宋代）

萧洒城南尺五天，昼凉高枕梦游仙。劳君挥翰紫宸里，汗浥朝衣不得眠。
垂虹
张蕴（宋代）

四岸俱地只有天，烟樯如雨落鸥前。
不知笠泽翁何许，波上清风一万年。
莱芜怀古
薛瑄（明代）

清节谁能似范丹，清名千载重人间。莱芜县里停骖日，坐对南山秋色寒。
水调歌头
荣樵仲（宋代）

既难求富贵，何处没溪山。不成天也、不容我去乐清闲。短褐宽天疏葛，柱杖横拖瘦玉，著个竹皮冠。弄影碧霞里，长啸翠微间。

醉时歌，狂时舞，困时眠。翛然自得，了无一点俗相干。拟把清风明月，剪作长篇短阕，留与世人看。待倩月边女，归去借青鸾。
再用送昭远诗韵寄昭远昆仲
陈渊（宋代）

六经学不传，谁能寻坠绪。君家有师承，不数虫鱼注。

公子韦氏门，粲若五星聚。胸中容万顷，一一黄叔度。

人情悦纷华，世路争驰骛。取乐须臾间，转首已失据。

余生末俗中，蚤幸识夷路。折桂从乃翁，频年麾不去。

冉有岂辞仆，樊迟亦能御。雍容荆渚间，夫子步亦步。

初从言下入，筌蹄索鱼兔。终遂义中行，良乐驱骐絷。

有时坐终夕，收视息浮虑。了了不可言，明明有佳处。

别来能几时，心月翳云雾。诸郎幸不远，寄语多予悟。

坐为尘事撄，空咏别知赋。遥想玉华游，春梦如飞絮。
拟古十三首 其三 青青陵上柏
洪适（宋代）

青青陵上柏，橚橚庭中竹。人寿能几何，譬彼电过目。

一觞命昵交，且以慰心曲。驾言长安游，川光晨可掬。

神州何赫戏，高城矗延属。峣榭干星斗，彫栭错珠玉。

鳞鳞王公第，华缨夹绣毂。放怀恣槃虞，端忧竟谁逐。
春日陪侯侍御游洪岩用卢大参韵 其六
霍与瑕（明代）

恺悌见仪刑，从容侍杯酒。明月照孤桐，和风吹细柳。
湘源纪行
龙启瑞（清代）

古木森苍崖，飞云挂石屋。南风三日程，吹送湘水曲。

诸山若屏三，秀色疑可掬。时维暮春初，晴晖散平陆。

蘅芜杂荪荃，细碎纷众绿。山花如有情，时炫游子目。

遥看白鸟下，径就陂塘浴。净极不容唾，况敢濯我足。

当年子屈子，行吟想芳躅。至今湘水流，不共江河浊。

海洋尔何山，灵源此中蓄。何当访幽胜，一就峰顶宿。
题花光梅十首·平地回春
王柏（宋代）

见说前村破雪开，我来雪影浸苍苔。
平生不识春风面，却道春从花底来。
涤虑轩 其一
左誉（宋代）

过眼浮云是也非，桔槔俯仰政儿嬉。欲知身世俱无染，看取莲花在水时。
颂古三十三首
释师观（宋代）

突出难辨辨得出，师子翻身师子窟。
哮吼一声天地空，惊起须弥高突兀。
馆娃宫
胡宿（宋代）

犀甲三千越骑雄，平明来袭馆娃宫。君王不得西施去，万户那能住甬东。
侍宴隆庆池应制
张说（唐代）

灵池月满直城隈，黻帐天临御路开。东沼初阳疑吐出，

南山晓翠若浮来。鱼龙百戏纷容与，凫鹢双舟较溯洄。

愿似金堤青草馥，长承瑶水白云杯。
闺人养疴辞 其五
孙原湘（清代）

刺铜清影拂帘长，鼎沸松风药透香。亲把银匙调一过，同心甘苦愿分尝。
食粥
陆游（宋代）

世人个个学长年，不悟长年在目前。
我得宛丘平易法，只将食粥致神仙。
千秋岁（叶审言生日）
周紫芝（宋代）

当年文焰。蜀锦词华烂。年正少，声初远。手攀天上桂，书奏蓬莱殿。人尽道，洛阳盛事今重见。

千尺青苍干。直节凌霄汉。天未识，应嗟晚。饮残长寿盏，归奉春皇燕。金叶满。擗麟且受麻姑劝。
灵照卖笊篱赞
释广闻（宋代）

手把长长竹摝篱，与爷同乐又同悲。轻如毫末重山岳，十字街头卖与谁。
悯刘家竹
陈藻（宋代）

陈生将五十，无地堪栽竹。
丈人门迳深，两面千竿绿。
营营不好事，终日眉峰蹙。
二气岂相宜，此君觉尘俗。
琅玕诉失所，愿作陶家菊。
赖有徐卿儿，往往知忘肉。
壬戌夏六月十四日赵菊潭胡秋白朱间泉孙秋风屠琴坞殳积堂拂尘庵雅集
范崇阶（清代）

银潢未西倾，倒挂橐驼岭。森严岚气逼，深树黑无影。

明月如相寻，朗朗出松顶。科头坐其间，人意与山静。

潮声龛赭来，破屋小于艇。有客吹铁笛，声与江潮并。

高梧近十寻，老竹瘦千挺。澹忘遗物我，语妙杂醉醒。

诸君学道人，那不惜光景。清磬出疏寮，逃禅发深省。
客俎经旬无肉又子由劝不读书萧然清坐乃无一事
苏轼（宋代）

病怯腥咸不买鱼，尔来心腹一时虚。
使君不复怜乌攫，属国方将掘鼠余。
老去独收人所弃，悠哉时到物之初。
従今免被孙郎笑，绛帕蒙头读道书。
幽斋
赵崇嶓（宋代）

幽斋宜清复宜温，高卧腾腾百不闻。赢得神安无梦事，从教黄叶夜纷纷。
句 其三
卢襄（宋代）

井花汲水银瓶冷，雁字吹高玉露寒。
来鹤亭得飞字韵
姚文奂（元代）

挹□来鹤亭，主人闿竹扉。鹤来为客舞，玄裳缟其衣。

客起为鹤为，相与澹忘机。况兹暮春候，微风荡晴晖。

摘花散□□，饮芳而食菲。古香杂龙麝，新茗试枪旂。

真乐足清赏，□□□玄微。作者纪七人，分题咏而归。

明朝当复来，故恐□红稀。为君引横玉，再奏鹤南飞。
上张灯后苑以麦灯居中吾州所产也
王士骐（明代）

江南五月麦初黄，野老殷勤进上方。
织就丝丝冰比洁，镂成上上玉分光。
谁高市上千金价，不比宫中七宝装。
闻道圣人昭俭德，莹然一盏照中央。
杨花落
杨巨源（唐代）

北斗南回春物老，红英落尽绿尚早。
韶风澹荡无所依，偏惜垂杨作春好。
此时可怜杨柳花，萦盈艳曳满人家。
人家女儿出罗幕，静扫玉庭待花落。
宝环纤手捧更飞，翠羽轻裾承不著。
历历瑶琴舞态陈，霏红拂黛怜玉人。
东园桃李芳已歇，独有杨花娇暮春。
昼寝
张扩（宋代）

翠簟轻纨腹果然，午风吹梦入湖边。竹奴不语专新宠，水厄无功罢宿烟。

却要降魔时读易，未须盘膝彊磨砖。谁人妙解老韶诀，心印传来不记年。
梅
崔道融（唐代）

溪上寒梅初满枝，夜来霜月透芳菲。

清光寂寞思无尽，应待琴尊与解围。
次仲至 其一
韩淲（宋代）

望断湖山湖水西，君来我亦醉如泥。只宜吏隐歌仍啸，莫问儿饥号与啼。

巷仄人家随地转，庭空花草傍檐齐。楼高又倚秋风老，待把君诗处处题。
怀旧第一百九
文天祥（宋代）

中夜怀友朋，百年见存没。
风吹苍江树，寒月照白骨。
千秋岁·数声鶗鴂
张先（宋代）

数声鶗鴂，又报芳菲歇。惜春更把残红折。雨轻风色暴，梅子青时节。永丰柳，无人尽日飞花雪。(飞花雪 一作：花飞雪)
莫把幺弦拨，怨极弦能说。天不老，情难绝。心似双丝网，中有千千结。夜过也，东窗未白凝残月。(凝残月 一作：孤灯灭)
水调歌头 其二十三 题临江驿和徐意一韵
李曾伯（宋代）

君莫厌行役，易尔此非难。人情无已，久阴忧潦霁忧乾。

借得庭轩一榻，忘却征涂炎暑，小驻瀹龙团。世路任渠险，襟抱五湖宽。

叹平生，环辙迹，已苍颜。梅花雪片万里，奚又絷南冠。

应是江山好处，犹待推排老眼，天未许休官。莫忆故园竹，日日报平安。
生查子 子夜体
吴九思（清代）

水底月团圞，一似芙蓉镜。人向碧溪行，如把菱花映。

断藕两分开，惟有丝难尽。豆蔻已开残，无复同心并。
奉送家兄归王屋山隐居二首
刘禹锡（唐代）

洛阳天坛上，依稀似玉京。夜分先见日，月静远闻笙。

云路将鸡犬，丹台有姓名。古来成道者，兄弟亦同行。

春来山事好，归去亦逍遥。水净苔莎色，露香芝朮苗。

登台吸瑞景，飞步翼神飙。愿荐埙篪曲，相将学玉箫。
赁百梁桥南杨氏屋移家寓居杂述十三章 其一
姚燮（清代）

一椽犹得庇，未敢怨萧条。鸟共投林密，山先向客邀。

支床分枕蓐，乞米试铛瓢。便不嗟瘖口，余心亦已憔。
题子登感怀示弟诗后并为其尊人澹隐隐君寿二首 其一
陈恭尹（清代）

三峡山中有断猿，声声凄绝本何言。从来至性无文字，一任人间自忖论。
夏六月公济与弟六人游安国竹园某有诗
彭汝砺（宋代）

万竹纷纷光欲流，花亭况在竹林幽。阴藏绝径为深谷，风起炎天见早秋。

此地遂为千亩胜，吾侪非止七贤游。清凉可爱无朝夕，无问昏鸦故未休。
寄张宰几仲
许景衡（宋代）

往在横塘诗酒社，而今不忍重寻思。时人狂简无如我，县尹风流更有谁。

塞上尘沙长冥寞，江南梅柳正葳蕤。人生閒健须行乐，莫学安仁鬓早衰。
探梅四绝 其三
刘辰翁（宋代）

后五百年无放翁，狂歌醉舞与谁同。渔人入得桃花洞，犹有梅花路未通。
横山 其一
刘倓（宋代）

桐林老子俗情无，览胜探奇不觉晡。幸尔清溪好明月，如行四十里冰壶。
自持 其三
孙原湘（清代）

偶将谰语抵清狂，底事前盟苦索偿。极婉转时心自许，暂通融处眼犹防。

茶瓯密度樱桃味，衣扣牢缄豆蔻香。倾吐兰胸岂无意，玉楼何日去梯桄。
佛友
唐寅（明代）

学佛俄经二十年，于今地上拥青莲。
我来愿结三生友，共看当时手指天。
以羔裘如濡洵美且侯韵为八诗送夹谷子括赴明州推官 其二
戴表元（宋代）

水耕当用牛，陆行当用马。诗书无近功，平世安可舍。

吾州兵荒来，冠盖多苟且。宁无段干木，意气能少下。
送黄仲秉侍郎出守镇江
李流谦（宋代）

十年朝露厌鸣珂，华发萧萧奈倦何。
鸾翮九霄空日月，龙骧万斛饱风波。
古人不见吾犹梦，直道能行恨亦多。
驷马锦衣儿辈事，只须持此答岷峨。
颂古十一首 其一
释咸杰（宋代）

斫却月中桂，清光转更多。狐狸俱屏迹，狮子奋金毛。
娟娟昨夜月今宵看已圆待得明宵见宿昔定殊观月明有圆𡙇世事杂悲欢良时那可掷徘徊清夜阑
朱浙（明代）

攀折河边柳，还渡柳边桥。短发不堪把，月明影潇潇。

穷居远城市，残生付渔樵。翘首望八荒，天宇高寥寥。

狂歌自成章，聊以娱今宵。
入湖南界 其三
邹浩（宋代）

一自潇湘见雪飞，炎氛遮眼暗渔矶。今朝才入湖南界，便睹玉光生翠微。
牵牛花
舒岳祥（宋代）

卉中深碧斯为最，绣蝶红蜻宿近枝。
巧补疏篱阴漠漠，善缘高竹实累累。
满承秋露瑶杯莹，半敛朝阳翠袖欹。
入药性寒君莫弃，良医疏滞用随宜。
病起
陆游（宋代）

少年射虎南山下，恶马强弓看似无。
老病即今那可说，出门十步要人扶。
化人台
易士达（宋代）

富贵功名一窖尘，白头人送黑头人。
若教总识玄玄理，劫火何曾焚法身。
西湖客舍
郑会（宋代）

数日秋风早，单衣补未圆。
长贫身事缺，多病主人怜。
卖药僧归寺，看山客借船。
推窗正烟雨，坐看白鸥眠。
再赋
洪适（宋代）

厌听朱弦裂帛声，携锄斸壑赋临清。赏心尽得难并景，舒足休嫌踏破城。

夜璧朝琼宁独乐，春兰秋菊岂争荣。闭关不使高轩过，只许渔樵为辅行。
送洪季阳分教横州嫌呈丁师二首
刘宰（宋代）

五百人中占上游，四千里外客诸侯。
南中赖有贤方伯，处我应须胜自谋。
李参政约至井监偶得三绝
魏了翁（宋代）

忽闻车马下天来，拥术阗衢拨不开。
六十七年无此客，灶前老隶亦惊猜。
题飞雪亭
曾焕（宋代）

玉虬垂处雪花翻，四序雷声六月寒。凭槛未穷千丈势，请君岩下举头看。
春早
杨时（宋代）

云天羃羃漏微光，疏懒惟添睡思长。
枕上隔篱闻鸟语，半残春梦更悠扬。
题友人西行杂诗
吕陶（宋代）

一官一集古称贤，未似西征五十篇。雅颂纯音流管磬，风骚馀味到林泉。

光生晓岫刊岷石，价踊春溪费锦笺。愧幸师门旧林教，得为家宝子孙传。
赠李秀才（是上公孙子）
杜牧（唐代）

骨清年少眼如冰，凤羽参差五色层。

天上麒麟时一下，人间不独有徐陵。
南柯子·春景
田为（宋代）

梦怕愁时断，春从醉里回。凄凉怀抱向谁开？些子清明时候被莺催。
柳外都成絮，栏边半是苔。多情帘燕独徘徊，依旧满身花雨又归来。
新秋游冶山竹居晚归
莫炳湘（清代）

携得新茶竹里煎，晚归踏破小桥烟。一镫红出虫声外，万木黄从雁影边。

月落渐昏邻院树，钟残犹到隔江船。悬知坐待痴儿女，欲遣僮迎正未眠。
减字木兰花
王观（宋代）

红牙初展。象板如云遮娇面。曲按宫商。声遏行云绕画梁。

正当按遍。休唱阳关人肠断。劝饮流霞。祝寿千年转更加。
句
李庆孙（宋代）

四夷妙赋无人诵，三酌酸文举世传。
夏日还山庭诗
江总（南北朝）

独于幽栖地。
山庭暗女萝。
涧渍长低筱。
池开半卷荷。
野花朝暝落。
盘根岁月多。
停樽无赏慰。
狎鸟自经过。
偶成杂意四首
卫博（宋代）

清风被草木，岁岁蕃中园。
佳荫欲翳空，擢秀何争妍。
黄杨独咫尺，更说厄闰年。
惜哉坚正姿，何独悭於天。
飞龙篇
徐熥（明代）

海上三神山，中为仙人居。金楼高崔嵬，玉堂结绮疏。

朝乘飞龙高，翱翔登鼎湖。骋风周八极，飘飘凌紫虚。

安期同遨游，八公相为徒。看日扶桑巅，采药昆崙区。

桑田有变迁，人世多荣枯。安得乞灵药，蜕此凡浊躯。

一朝生毛羽，白日升天衢。
挽知临安府兼浙西制置使曾公
曾子良（宋代）

返輤荣归寝，帷堂哭设衣。
神情如梦叶，沧海怅心违。
百世功言立，千年城郭非。
任安犹未死，哀泪不堪挥。
甲口玩月
刘学箕（宋代）

山头团团上明月，偏与行人照离别。
月华只是寻常明，照人离愁愁思盈。
千古万古是个月，如何有愁有欢悦。
君将此理细推寻，悲欢原自由人心。
虎丘十咏 其七 塔影
顾瑛（元代）

塔倚高标立，楼深一窍虚。海风吹幻影，颠倒落方诸。
幽花
符锡（明代）

幽花不知姓，独绣楚江隈。宁为无人见，春风自剪裁。
武康溪居即事寄实印大师四首
释智圆（宋代）

世路驱驱又白头，争如闲卧绝他求。
门前荒陇依依在，碑折松枯尽列侯。
上亭北轩对月吹笛得才元舍人昭华引醉霜月草
文同（宋代）

涪江东岸有云林，峦岭索回涧谷深。
何事迟留未归去，强颜犹唱草堂吟。
戏题索桥
范成大（宋代）

织簟匀铺面，排绳强架空。
染人高晒帛，猎户远张罿。
薄薄难承雨，翻翻不受风。
何时将蜀客，东下看垂虹？
过月岩
徐似道（宋代）

桥虹跨水千尺，岩月倚空半规。
岁晚相看如昨，夕阳佇立移时。
晓行风月凉甚
王衍梅（清代）

凉风吹客梦，沙月导人行。驱马已十里，荒鸡才一声。

旅怀无旦晚，村店有逢迎。却望沧州路，冥冥烟雾生。
劝谕赈济诗
冯楫（宋代）

我朝未第日，乡间逢岁饥。两率闾里人，相共行赈济。

饥民仅得闾，免困饿而毙。及我登第后，被罪归田里。

寻复拜召命，迤逦治行计。忽见道途间，小儿有遗弃。

复自劝乡邦，割己用施惠。日饭八千人，八旬乃休止。

于时已麦熟，粮闾相接济。我始趋行朝，蒙恩长宗寺。

初本不望报，人以为能事。利司具切奏，还官不容避。

今年又少歉，我适帅泸水。无户备饭闾，所济俱用米。

聊舍三百斛，十中活一二。又以一千石，减价平行市。

每石减十钱，庶几无涌贵。更有不熟处，资简潼川类。

计用减价粜，所祈均获济。我非财有馀，但悯民不易。

一时所施行，乐为之识记。
自江都晚抵仪真
郭谏臣（明代）

孤槎薄暮向江城，千里江流一镜平。沙岸树摇寒月影，篷窗风送夜涛声。

坐翻芸叶移时久，閒剪灯花达曙明。三载离乡今渐迩，漫劳终日讣归程。
赋得北府酒
谢翱（宋代）

北府酒，吹湿宫城柳。柳枝著地春垂垂，祇管人间新别离。

离情欲断江水语，女儿连臂歌白纻。淮南神仙来酒坊，甲马猎猎羽林郎。

百年风物烟尘苍，老兵对月犹举觞。青帘泪湿女墙下，曾识行军旧司马。
被
李峤（唐代）

桂友寻东阁，兰交聚北堂。象筵分锦绣，罗荐合鸳鸯。

光逸偷眠稳，王章泣恨长。孔怀欣共寝，棣萼几含芳。
题葡萄图
释子温（宋代）

明月清风宗炳社，夕阳秋色庾公楼。
修心未到无心地，万种千般逐水流。
闻西山讣音
施枢（宋代）

夺到斯人处，天心亦杳冥。
嘉年谋犹罄，直道信无灵。
四海方思雨，中营忽陨星。
群贤知孰附，客泪欲飘零。
题李师儒上舍稽古堂
曾丰（宋代）

今人不足与之谋，心向三都以上游。
有集可明经子史，无秦那上夏商周。
心融口笑先儒泥，一万余言解三字。
粹精还我闻未闻，糟粕从渠味无味。
悬知书者古之余，稷契皋夔读何书。
犹期立脚群贤上，更请回头万物初。
次吴江驿
马彝（宋代）

兰舟东下泊吴江，暂寄邮亭看渺茫。
鲁望旧踪追感叹，季鹰前事入思量。
尝轩雨过峰峦秀，隔岸风来橘柚香，
散发未能归未遂，鲈鱼时节负秋光。
柳絮
释元肇（宋代）

飞时如雪聚成毬，长是随风不自由。便使化为萍去后，烟波无限更飘流。
立秋日张园荷亭社集三首 其三
邓云霄（明代）

曲入清商调转高，醉乡今已属吾曹。闲披爽气窥飞镜，懒向西风问大刀。

谈笑幸逢三语据，遨游真愧五陵豪。当筵共是悲秋客，岂独潘安叹二毛。
美女篇
萧纲（南北朝）

佳丽尽关情，风流最有名。约黄能效月，裁金巧作星。

粉光胜玉靓，衫薄拟蝉轻。密态随流脸，娇歌逐软声。

朱颜半已醉，微笑隐香屏。
泛鄱阳湖
韦庄（唐代）

四顾无边鸟不飞，大波惊隔楚山微。纷纷雨外灵均过，

瑟瑟云中帝子归。迸鲤似棱投远浪，小舟如叶傍斜晖。

鸱夷去后何人到，爱者虽多见者稀。
和褚肥丞韵二首
李曾伯（宋代）

拍拍新书一纸春，相逢牢落易相亲。
霸陵李广方嗟老，阙里原思乃叹贫。
雇我栖迟甘一壑，感君慰藉重千钧。
灯前欲和梅花引，病发飘飘满面尘。
下元节后省试进奏院吏
洪咨夔（宋代）

推云不动雨声苦，酝雪未成风力乾。瘖鹜一庭淘墨汁，也烦老子坐深寒。
梅花
徐介轩（宋代）

香梅烂漫见红梅，白白朱朱取次开。
料得故园春色满，有人花下正徘徊。
和十二兄五首
晃冲之（宋代）

先生翰墨英，挥洒每被酒。
气陵苍柱穹，势压刊轴厚。
俊拔今固无，妙绝古未有。
惊鸾忽矫翼，奔马时骧首。
高步褚薛流，下视钟王友。
好事随取之，所至具名酎。
简疏秦隶奇，谲怪夏篆醜。
么麽张芝草，妩媚元和柳。
载观碑籍存，尚恐金石朽。
未知太极成，有请於公不。
现上人字空甫求语
释绍昙（宋代）

二址玄门尽扫除，太虚寥豁月轮孤。
翻身直透威音外，著得狂花翳眼无。
近三衢阻雨
陈宓（宋代）

行李初逢雨，朝来犹望晴。
沾濡端及月，惯习自忘情。
密霭村村暝，流泉处处明。
更馀三百里，江满看舟行。
睢州谒汤公祠
张大受（明代）

过宋频登夫子堂，传经应比郑公乡。曾游霁月光风里，早叹浮公白日旁。

众母至今歌子产，伏龙畴昔起南阳。音容似昨人千载，赢得吴民泪溢眶。
赵通判有诗次韵二首
陈造（宋代）

短歌对酒不能长，犹胜车尘扑面黄。
我自关门宝崇鼎，从渠睎价尚咸阳。
送张能父天定赴瑞州教二首
王迈（宋代）

孟子称三乐，广文兼有之。
寿椿齐百岁，常棣秀连枝。
初筮筠江都，尊为芹泮师。
英才需教育，还业立镃基。
满江红
黄人杰（宋代）

季琯灰融，盛寒里、梅香乍放。元道是酿成和气，间生名将。

马革裹尸男子志，虎头食肉通侯相。更胸中、十万拥奇兵，人皆仰。

腰金印，垂玉帐。忠胆锐，雄心壮。倚辕门几望，北州驰想。

且倒长江为寿酒，却翻银浦千寻浪。算时来、一笑洗胡尘，迎天仗。
乌夜啼（八之四）
陆游（宋代）

世事从来惯见，吾生更欲何之。镜湖西畔秋千顷，鸥鹭共忘机。

一枕苹风午醉，二升菰米晨炊。故人莫讶音书绝，钓侣是新知。
九日次应侍郎仁韵
郑洪（宋代）

九日风高快客情，穹然天宇气澄明。
白衣酒送人难得，黄菊花澄句易成。
对景浑忘披雪鬓，登高喜放遏云声。
古人曾堕龙山帽，为爱金风两腋清。
晚兴
刘崧（元代）

高馆沉沉当翠微，晚凉幽兴莫相违。乱萤出草光不定，独鸟渡溪风乍稀。

北港泉声喧野碓，东家月色净柴扉。遥怜儿女当窗小，忆我经年行未归。
游独孤城
张嵲（宋代）

微王旧国云烟古，独氏空城睥睨平。故物祗应惟石濑，昔人曾此听寒声。
待漏院记
王禹偁（宋代）

天道不言，而品物亨、岁功成者，何谓也？四时之吏，五行之佐，宣其气矣。圣人不言而百姓亲、万邦宁者，何谓也？三公论道，六卿分职，张其教矣。是知君逸于上，臣劳于下，法乎天也。古之善相天下者，自皋、夔至房、魏，可数也，是不独有其德，亦皆务于勤耳，况夙兴夜寐，以事一人。卿大夫犹然，况宰相乎！朝廷自国初因旧制，设宰臣待漏院于丹凤门之右，示勤政也。至若北阙向曙，东方未明，相君启行，煌煌火城；相君至止，哕哕銮声。金门未辟，玉漏犹滴，彻盖下车，于焉以息。

待漏之际，相君其有思乎？其或兆民未安，思所泰之；四夷未附，思所来之。兵革未息，何以弭之；田畴多芜，何以辟之。贤人在野，我将进之；佞臣立朝，我将斥之。六气不和，灾眚荐至，愿避位以禳之；五刑未措，欺诈日生，请修德以厘之。忧心忡忡，待旦而入，九门既启，四聪甚迩。相君言焉，时君纳焉。皇风于是乎清夷，苍生以之而富庶。若然，总百官、食万钱，非幸也，宜也。

其或私仇未复，思所逐之；旧恩未报，思所荣之。子女玉帛，何以致之；车马器玩，何以取之。奸人附势，我将陟之；直士抗言，我将黜之。三时告灾，上有忧也，构巧词以悦之；群吏弄法，君闻怨言，进谄容以媚之。私心慆慆，假寐而坐，九门既开，重瞳屡回。相君言焉，时君惑焉。政柄于是乎隳哉，帝位以之而危矣。若然，则下死狱、投远方，非不幸也，亦宜也。

是知一国之政，万人之命，悬于宰相，可不慎欤？复有无毁无誉，旅进旅退，窃位而苟禄，备员而全身者，亦无所取焉。

棘寺小吏王某为文，请志院壁，用规于执政者。
偈颂一百三十三首 其二十一
释居简（宋代）

今日中夏了也，毕竟事作么生。当阳一机，转身一步。

左右逢原，了无回互。本等牧牛人，何曾头角露。
偈颂十二首
释安永（宋代）

擘开沧海取龙吞，五逆闻雷不许闻。
翻笑波心遗剑客，区区空记刻舟痕。
送楼谦中赴江州德化主簿
邹浩（宋代）

忆昨随侍游鄞川，穷探欲上苍崖颠。峥嵘古寺忽邂逅，眸子顾我惊瞭然。

子时苫块惨无意，挥麈岂暇论幽玄。星离雨散已五载，谁谓此地方周旋。

胸中突兀富经史，欬唾落纸珠玑圆。明明君王正侧席，何事版籍从拘挛。

匡庐胜槩半境内，足以寄傲追前贤。穿云漱涧遍所历，妙句流落人间传。

却来隐几北窗下，博山深炷沉香烟。细观身世究竟处，何者当好何当捐。

纷纷万事付一笑，聊复尔耳姑随缘。吁嗟二轮挽莫住，愿子于此同勉旃。
自舒城南至九并并舒河行水竹甚有佳致马上成五首 其二
刘攽（宋代）

高高嘉树阴，下下修竹林。水光摇日影，人语乱鸟吟。

兴适尽佳境，有逢皆会心。安知道路傍，前更登嵚岑。
酬李君友石步厚庵韵书怀见赠 其一
林朝崧（清代）

竹里双扉尽日关，行吟带索向田间。才非世用宜藏拙，道在躬耕敢爱闲？

鸿雁北飞啼正苦，江河东下挽难还。凭君莫说南朝事，肠断哀时庾子山。
酬黄朝议 其二
刘攽（宋代）

蘧公四十九年非，万事当须向老知。材者不如愚者乐，前人多作后人资。

羡君黄发初倾盖，矜我迷津数赠诗。听话朱陵仙府事，慨然清啸一伸眉。
忆江南·多少泪
李煜（五代）

多少泪，沾袖复横颐。心事莫将和泪说，凤笙休向月明吹，肠断更无疑。(沾袖 一作：断脸；月明 一作：泪时)
叶浦荪课孙娱母图
陈宝琛（清代）

清白儿孙有寿母，孙又生子为母娱。课孙娱母自忘老，有婴儿母弥婉愉。

母虽不言已身教，胸无所战何肥臞？善心入人积元气，还以自养妙且殊。

继今聪强八九十，迭看龙凤生驹雏。清门贻厥食旧德，人纪能废邹鲁儒？

生朝诗讽新安朱，一庭皞皞犹黄虞，豪家亦有此乐无？
赠刘静翁颂四首
黄庭坚（宋代）

念念皆空更莫疑，心王本自绝多知。
艰勤长向途中觅，掉却甜桃摘醋梨。
题永阳文献录
赵汝腾（宋代）

冢中夷跖同枯骨，身后逢干享令名。
读遍永阳文献录，可怜齰舌老司老。
辨弦声（迎春乐）
贺铸（宋代）

琼琼绝艺真无价。指尖纤、态闲暇。几多方寸关情话。都付与、弦声写。

三月十三寒食夜。映花月、絮风台榭。明月待欢来，久背面、秋千下。
秋日游南汰二首
王之道（宋代）

松篁团野色，葭薍接江氛。
芳菊开新雨，晴天扫片云。
村醪过寺共，风袂转山分。
邂逅梅夫子，清谈得致勤。
赋赤松金宣义十月牡丹
姜特立（宋代）

牡丹十月发春丛，半倚微阳半怯风。
浑似若耶溪上女，娇愁初入馆娃宫。
渔家傲
石孝友（宋代）

夜半潮声来枕上。击残梦破惊魂荡。见说钱塘雄气象。披衣望。魂波堆里排银浪。

月影徘徊天滉漾。金戈铁马森相向。洗尽尘根磨业障。增豪放。从公笔力诗词壮。
大晟府拟撰释奠十四首
佚名（隋代）

大哉圣王，实王生德。
作乐以崇，时祀无矣。
清酤惟声，嘉牲孔硕。
荐羞神明，庶几昭格。
漫郎
陈与义（宋代）

漫郎功业大悠然，拄笏看山了十年。
黑白半头明镜里，丹青千树恶风前。
星霜屡费惊人句，天地元须使鬼钱。
踏破九州无一事，只今分付结跏禅。
水调歌头
吴潜（宋代）

处处羊肠路，归路是安便。从头点检身世，今日岂非天。未论分封邦国，未论分符乡国，晚节且圆全。但觉君恩重，老泪忽潸然。

谢东山，裴绿野，李平泉。从今许我，攀附诸老与齐肩。更得十年安乐，便了百年光景，不是谩归田。谨勿伤离别，聊共醉觥船。
呈左爵相七律二首 其二
吴可读（清代）

感恩知己更何人，六十余年戴德身。千水见河山见华，维崧生甫岳生申。

从来诗律推元老，自古边防借重臣。遥想玉门关外路，万家杨柳一时新。
读李益诗
贺铸（宋代）

君虞兴圣孙，诗律早专美。
乐府度新声，宫酺奉天子。
鲜风猎兰苕，华月濯桃李。
独有连眉郎，才称劣相比。
颇闻竹窗句，流落绮纨耳。
吏曹久失调，幕府感恩起。
从军五十篇，王粲慙率尔。
胡沙动霜草，开卷得千里。
骞翔大蓬拜，转顾触排毁。
晚升八座崇，谢事知所止。
高文茂支庶，埋灭长已矣。
斯人今不亡，正赖数番纸。
咄嗟齿踰壮，日就无闻耻。
勉哉课谣吟，请自田居始。
田家
张昱（元代）

田家无所具，客至惟鸡黍。厨下作新炊，门前备清醑。

凉风吹户牖，高柳荫涂路。还家既不远，送上采菱渡。
咏史诗 牛渚
胡曾（唐代）

温峤南归辍棹晨，燃犀牛渚照通津。谁知万丈洪流下，更有朱衣跃马人。
绍兴祀神州地祗十六首
佚名（隋代）

肃肃嘉承，唯德其物。
工祝以告，翳民之力。
神哉广生，孔蕃且硕。
奠于嘉坛，吐之则弗。
途中述怀
虞俦（宋代）

悠然旅酌夜沉沉，漫想歌眉带浅颦。
兴寄鳞鸿宁有限，诗成珠玉未羞贫。
尚烦潇洒登山屐，聊慰崎岖穷谷民。
已笑割鸡非我事，颇尝栖棘有斯人。
马耕田歌
汪楫（清代）

中山山多稻田寡，耕不见牛时见马。曳犁负轭当町畦，编草络头泥没髁。

喷沫徒怜气凋丧，局蹐安知材尽下。王良伯乐无时无，不待悲鸣泪先洒。

侧闻洪武开国时，曾来此地求騧骊。连樯累舶动千匹，购买不惜倾高赀。

陟险冲波有底急，每翻旧史常怀疑。维时布衣起江左，涣号止及东南陲。

壮士健儿恣腾踔，步卒敢向中原窥。圉人太仆但充位，登床厌谷皆虚词。

谁欤忽建凿空计，外厩祗藉长风吹。飘飖远致列云锦，骑出奚啻熊与罴。

永辞绝域骋皇路，寸长一技皆得施。不走沙场絷畎亩，吁嗟尔马生何迟。

今制三年两入贡，使者执鞭大夫控。天子垂裳顾曰嘻，此物何烦跨海送。

异域从教宝骕骦，天家绝不求麟凤。终老丘园何足惜，竟辱泥涂亦堪痛。

吁嗟尔马无自伤，不逢汤武逢虞唐。纵有龙媒四十万，中山只作华山阳。
寒夜独酌
张学鸿（清代）

高垣传漏迥，斜月度窗隅。无客酒难醉，有书镫不孤。

苦吟间短枕，深坐托薰炉。万籁收寒夜，衔杯且自娱。
和不疑送虏使还道中闻江邻几梅圣俞长逝作诗哭之
司马光（宋代）

昨夕邮吏来，叩门致书函。呼奴取以入，就火开其缄。

不疑赋长篇，发自燕之南。痛伤江与梅，继踵良人歼。

噫嗟知其二，尚未知其三。请从北辕后，覼缕为君谈。

邻几虽久病，始不妨朝参。饮歠寖衰少，厥逆生虚痰。

逮于易箦辰，皮骨馀崆嵌。遗书属清俭，终始真无惭。

圣俞食寒冰，外以风邪兼。愚医暴下之，结轖候愈添。

惙惙气上走，不复容针砭。自言从良友，地下心亦甘。

钦圣体素彊，药石性所谙。平居察举措，敢以不寿占。

一朝暂归卧，簿领不废签。讣来众皆愕，未信犹窥觇。

兴言念三子，举袂涕已沾。英贤能几何，逝者迹相衔。

君疑天上才，难得帝所贪。我疑人间美，多取神所嫌。

茫茫幽明际，蓍蔡难穷探。忧来不可忘，终日心厌厌。
惜黄花·众生万过
刘处玄（宋代）

众生万过。有天来大。觉世梦知空，莫争人我。应变爱憎，无竞无灾祸。眼前事，顿明识破。敬道修因果。颠猿紧锁。得自然真慧，住行坐卧。达理了，仙经物外灵无堕。隐洞天，古今几个。
牡丹
张商英（宋代）

落日宾朋醉帽斜，笙歌一曲上云车。颇知春色随轩去，不见东庵满槛花。
游宝应寺分咏古迹探得颜鲁公戒坛碑以坛字为韵
谢逸（宋代）

鲁公虹气胸中蟠，发为心画妙笔端。严如礼乐陈太庙，肃若朝会罗千官。

想见诮杞叱希烈，不忧米罄无晨餐。曩凭熊轼守此土，浮屠受戒升高坛。

手磨苍珉纪岁月，大书深刻期不刓。至今父老见必拜，尚馀堕泪碑斓斑。

争摹墨本走四海，购求不惜千金殚。挂之虚堂拂尘壁，凛然六月阴风寒。

岂惟贼臣敛衽避，厉鬼不得神其奸。
休日行郡圃
陆游（宋代）

南山如黛照朱扉，地接官居到亦稀。
寒蝶徘徊掠衰草，孤花闲淡弄斜晖。
荒城歌舞难误客，休日文书且解围。
犹胜去年穷巷底，卧闻砧杵念秋衣。
次韵通判张静之郎中席上对客
强至（宋代）

一饮真须尽百杯，异乡怀抱酒边开。
田园几日能归去，轩冕浮云亦傥来。
交态与谁论淡水，宦情空自学寒灰。
何如席上张公子，白雪辞兼郢客来。
送王静深还合州
史鉴（明代）

风波才定日，舟楫又归程。
月冷猿猨啸，人悲蜀道行。
阵图依旧垒，山势接孤城。
最是临歧别，秋高断雁鸣。
江南曲 其一
田锡（宋代）

金蝉饰绿云，细靥蕊黄新。南浦解清佩，西溪采白蘋。

密竹映深花，湖山日欲曛。春肠知已断，脉脉两难亲。
六月十日中伏玉峰园避暑值雨
文同（宋代）

南园避中伏，意适晚忘归。
墙外谷云起，檐前山雨飞。
兴余思秉烛，坐久欲添衣。
为爱东岩下，泉声通翠微。
锁窗寒 嘉州用梅溪体
胡薇元（清代）

岸柳扶烟，溪鱼煮雨，水天新渌。龙游小县，地势曼迥巴蜀。

泻长空乌尤塔边，乱流竞赴涪亭足。正锁窗慵起，梦魂难到，野沤沙鹿。

投宿。江城曲。看媚眼波横，蛾眉峰蹙。悠悠往事，此意分明倾属。

怅参差宵深露零，撷来豆蔻香盈掬。数归期暗想灯前卜遍鸾钗玉。
送陈思道还乡戊申春二月十六日
许恕（明代）

海村春日惨无辉，一舸凌风浦上飞。我亦归来钓烟雨，烦君先占白鸥矶。
不寐
司马光（宋代）

四远寂然群动收，只余严鼓度坊楼。
无由更续三更梦，何处飞来一点愁。
闺情
夏宗沂（清代）

庭树暮栖鸦，秋风入楼角。谁遣落叶声，空闺先独觉。
谪官渡淮舟中遇风欲覆舟而作
唐介（宋代）

圣宋非狂楚，清淮异汨罗。
平生仗忠信，今日任风波。
舟楫颠危甚，鼋鼍出没多。
斜阳幸无事，沽酒听渔歌。
和月锄舅父
王希玉（清代）

诗人岂愿以诗鸣，聊将胸中块垒平。续座右铭崔子玉，哀江南赋庾兰成。

辟肌自是能分理，目治何妨便手营。穷乃益工如不谬，伫看大集出觥觥。
同王征君湘中有怀
张谓（唐代）

八月洞庭秋，潇湘水北流。
还家万里梦，为客五更愁。
不用开书帙，偏宜上酒楼。
故人京洛满，何日复同游。
国清寺
姚孳（宋代）

梵宫四面五峰巑，兜率台高倚翠峦。会有寒山重到此，倩谁试与问丰干。
六月九日夜步月至朝真观
陆游（宋代）

朝斗真人有旧祠，追凉老子曳筇枝。
从来步月难为客，此夕听琴合有诗。
竹院沉沉闻漏永，玉绳耿耿看星移。
殷懃更作重来约，迨及冰轮未缺时。
木兰花慢
李商英（宋代）

喜琼筵乍启，似王母、宴瑶池。正珠履骈肩，群仙间坐，冰玉交辉。新词更兼旧曲，听歌声、宛转绕屏帏。一缕龙香水麝，满堂如彩云飞。

金卮主献宾酬。无算数醉如泥。诮不管山翁，霜髯皓鬓，为插花枝。更阑带花归去，有余香、冉冉惹人衣。

一枕华胥梦觉，恍然身在桃谷。
明经进士语
不详（唐代）

三十老明经，五十少进士。
清夜吟
左国玑（明代）

清夜沉沉漏将换，东方月高银河淡。
美人调筝促金雁，清歌一曲行云断。
四座宾客不肯散，时时顾影流清盼。
主人更催着舞衣，氍毹花乱银烛辉。
腰支拂地鸾孤飞，钟漏残尽未忍归。
问言乃知窦氏女，昔日掌中今是非？
浪淘沙 寄怀林风
李佩金（清代）

抱膝拥香篝。数尽更筹。绿波青草忆侬不。多少相思离别语，欲写还休。

灯火独窗幽。新月如钩。花魂蝶影暗牵愁。风雨连朝春去也，何计忘忧。
雪中二首 其一
陆游（宋代）

忽忽悲穷处，悠悠感岁华。暮云如泼墨，春雪不成花。

眼涩灯生晕，诗成字半斜。残尊已倾尽，试起问东家。
刘咸临秀才挽词 其三
释道潜（宋代）

平生本家学，耻作干时语。著书以愚名，绰欲慕前古。

纷纷诋迂阔，默默君自许。弱龄咏风骚，其词哀以苦。

先生叹奇作，寿达终难与。果为冥冥游，一往不可睹。
过无可上人院
姚合（唐代）

寥寥听不尽，孤磬与疏钟。烦恼师长别，清凉我暂逢。

蚁行经古藓，鹤毳落深松。自想归时路，尘埃复几重。
用老竹与子晦韵
蒲寿宬（宋代）

冰清玉洁好风襟，老屋凄凉兴味深。
身世已非尘外迹，语言犹是竹边音。
且陪此日莺花乐，休忆当年灯火心。
白发相看能几许，樽前须要惜光阴。
谒金门
石孝友（宋代）

山雨绝。山重冷如冰雪。窗外芭蕉三两叶。影排窗上月。

醉枕惊回蝴蝶。好梦无人共说。心事悠悠芳草歇。不眠听鼠啮。
西江月 其二 寿王之朝
陈著（宋代）

华胄银青气脉，仙风斑白须眉。儿孙玉雪满庭帏。

家庆人间难比。

浮世事等云过，平生心有天知。举杯相约小春时。

岁岁梅花里醉。
四怨三愁五情诗十二首。一愁
曹邺（唐代）

远梦如水急，白发如草新。归期待春至，春至还送人。
真空寺
李辅（明代）

括苍山上云，山好云亦好。
可怜山下僧，看云不知老。
书所见
黄子高（清代）

乳鸭浮萍水满地，酒旗风细雨丝丝。木棉几树花如火，又是清明上冢时。
和三衢道中
赵希逢（宋代）

飘飘兴动酒家帘，身世都拚醉大千。
愁逐梦魂回夜半，思随诗句到天边。
再兴炎祚诸公力，一线桐江万古贤。
何日洗心来伴此，不须别办买山钱。
永州廿三初度
郑珍（清代）

零陵天下幽奇处，中度生朝发兴多。袁渴纷红思柳子，淡山新绿忆涪皤。

似渠明岁求鸿博，正我今时过蒋罗。暗数年华计才德，一分不到欲如何。
送新兴杨明府内召
韩上桂（明代）

杨公今世之奇才，手携剑匣芙蓉开。一挥兕革无停滞，白日却走天边雷。

雷声震霹雳，公心贯金石。万树桃花待雨妍，千寻帝阙翔金舄。

兴之为邑杂百蛮，胡为春锦绚斓斑。任公并剪一割裂，顾见草木生姿颜。

即今入践司农职，万户苍生待食息。但用先年蔽芾棠，何忧不覆千林翼。

余之良友有二黄，天闲飞黄总莫方。大黄已跃天门去，惟馀小者尚傍徨。

此皆渥水神龙种，不与野马争腾骧。公曾并回伯乐顾，一进一却庸何伤。

嗟予未获就公厩，见公倒屣惟恐后。土木形骸本足嘲，况此镆铘久生绣。

公一摩之光怪露，万丈虹霓为公吐。夜夜朝朝风雨声，欻然紫气冲云雾。

送公之行予无言，但向江头把绿荪。大黄誓不忘国士，小黄岂负信陵恩。

丈夫报德应有在，委露输尘安足论。
施食
邓深（宋代）

它乡身总健，每食饭何如。
一饱宁无限，三人动有馀。
娇鸦来木杪，喜鹊下庭除。
施食僧家事，何妨领略渠。
自君之出矣
徐照（宋代）

自君之出矣，懒妆眉黛浓。
愁心如屋漏，点点不移踪。
登北邙山二首 其二
杨果（元代）

魏家池馆姚家宅，佳卉而今采作薪。水北水南三二月，旧时多少看花人。
绿漪轩遇雨与任才仲定韵赋
李若水（宋代）

才到绿漪轩，逸兴小寰宇。
岸斜水自环，树缺山为补。
眼界万象入，佳处难悉数。
天公厌人闲，恼以催诗雨。
凉飙拍窗户，残炽敢予侮。
云脚漏夕阳，反学新月吐。
麈尾散银毫，茶面喷雪乳。
兹游神所靳，而我已多取。
何时理扁舟，归作云山主。
偈颂一百二十三首 其十六
释普度（宋代）

今朝五月五，诸方尽鸣鼓。不说药病相治，便说书符咒士。

金山伎俩既无，未免别行一路。日轮当午。
答临淄公见招
韩维（宋代）

帝思元老付关西，公受兵符与命圭。
应识疲羸须镇抚，便期愚散豫招携。
汉家宫殿看龙首，秦地山川入马蹄。
自愧不才多病者，空哦嘉句滞幽栖。
罗汉院
郭祥正（宋代）

苍松夹径二十丈，碧殿藏云五百尊。金钟散响撼星斗，众灯续焰移朝昏。
八声甘州（正月二日作是岁闰正月十四才立春）
叶梦得（宋代）

又新正过了，问东风、消息几时来。笑春工多思，留连底事，犹未轻回。应为瑶刀裁翦，容易惜花开。试向湖边望，几处寒梅。

好是绿莎新径，剩安排芳意，特地重栽。便从今追赏，莫遣暂停杯。有千株、深红浅白，倩缓歌、急管与相催。凭看取，暖烟细霭，先到高台。
题家庆图
方回（元代）

昔在成周与唐虞，比屋可封人欢娱。
皋夔稷契赞帝俞，周有闳颠弘庙谟。
太平之世与同符，四海朝车同轨□。
□□有庆万姓苏，天下家家家庆图。
游臞庵
张镃（宋代）

入门黄叶拥危桥，竹里山茶刺乱梢。
钓雪亭修人坐定，浮天阁乱鹭应巢。
百年劳役终奚为，一段风流忍独抛。
寄语王家早营葺，他时相对我衡茅。
郡中上元灯减旧例三之二而又迎送使客七首 其七
杨万里（宋代）

村里风回市里声，月中人看雪中灯。满城只道欢犹少，不道谯门冷似冰。
洛阳桥
华镇（宋代）

壮年已熟洛阳名，今日亲来桥上行。叠石根盘连厚地，凌云气势压沧瀛。
邸报
谢铎（明代）

北窗幽梦正逡巡，忽听南来邸报频。
鸣马一空还立仗，震雷百里尚惊人。
痴心敢自浑忘世，浪迹犹怜未绝尘。
感慨不知图报地，白头羞杀老词臣。
题黎公照序训堂
文同（宋代）

常爱三峨临古郡，君之别业在其城。近营大第当高处，更起新堂立美名。

满外江山皆秀绝，入中文史自纵横。如何置得乌尤住，相与谈经过此生。
送李录事（一作裴员外）赴饶州
皇甫冉（唐代）

北人南去雪纷纷，雁叫汀沙不可闻。积水长天随远客，

荒城极浦足寒云。山从建业千峰出，江至浔阳九派分。

借问督邮才弱冠，府中年少不如君。
勉裴如晦
梅尧臣（宋代）

裴侯失婴儿，心肠如焚煎。
爱玩白玉玦，坠地不复全。
收拾见颜色，莹澈犹自妍。
凤皇生九雏，一卵破易捐。
况多令男子，拭泪慰目前。
奉和仆射相公春泽稍愆圣君轸虑嘉雪忽降…成四韵
杜牧（唐代）

飘来鸡树凤池边，渐压琼枝冻碧涟。银阙双高银汉里，

玉山横碧玉墀前。昭阳殿下风回急，承露盘中月彩圆。

上相抽毫歌帝德，一篇风雅美丰年。
送户部尚书沈公致仕
李贤（原德）（明代）

君不见文富二公当耄耋，起复入朝人共悦。进退从容大节完，入载令人羡英杰。

又不见广受二疏归故乡，冠盖如云拥道傍。道傍观者咸叹息，芳名百世犹辉光。

后来谁可继前躅，今喜司徒更知足。再入朝行三载馀，浩然归志如鸿鹄。

鹤发童颜近八旬，休官高趣寓鲈莼。篱边秋兴黄花发，林下春游翠竹新。

天壤之间乐谁比，兰玉盈庭欢不已。水光山色独扶筇，月白风清随泛蚁。

物外缁巾返自然，太平人世乐天年。江乡容与不知老，一任人称地上仙。
以相思子喂相思与公漪声远分赋得思字 其二
屈大均（明代）

相思最小鸟，终日食相思。共命迦陵似，同心珠树知。

香衔红的的，冷宿碧枝枝。多谢琼闺意，殷勤饥渴时。
龙山纪游十首 其六
孔毓玑（清代）

花香散入空山月，龙气蒸成下界云。最是烟岚稠叠处，天光一线漏斜曛。
颂古三十八首
释慧方（宋代）

生邪不道，死邪不道，
一片清风闹浩浩。一时漏泄道吾机，
反著襕衫倒顶帽。
鹊桥仙（吕使君饯会）

舒亶（宋代）

教来歌舞，接成桃李。尽是使君指似。如今装就满城春，忍便拥、双旌归去。

莺心巧啭，花心争吐。无计可留君住。两堤芳草一江云，早晚是、西楼望处。
巴郡人为吴资歌
佚名（魏晋）

习习晨风动，澍雨润禾苗。我后恤时务，我人以优饶。
题安乐山（合江青溪上六七里，隋刘珍登真之地，有祠）
先汪（唐代）

碧峰横倚白云端，隋氏真人化迹残。

翠柏不凋龙骨瘦，石泉犹在镜光寒。
黄金缕 折梅仕女图
陆茜（清代）

梦醒琐窗刚永昼。草草情缘，记得愁时候。江北江南都泄漏。

恼得只把东风咒。

欲寄天涯怜影瘦。寄到天涯，已是梅如豆。花信不迟郎信后。

无言寒倚春衫袖。
寄别 / 寄恨
朱淑真（宋代）

如毛细雨蔼遥空，偏与花枝著意红。
人自多愁春自好，无应不意闷应同。
吟笺谩有千篇苦，心事全无一点通。
窗外数声新百舌，唤回杨柳正眠中。
送何于逊游衡岳三首 其二
黎民表（明代）

神皋钟火德，名岳奠坤维。岂伊灊霍俦，聪明谅在兹。

登封表崇壝，肃事展灵祇。欹厓结衡宇，回阿荫桂旗。

卿云出扣阈，郎月流琐扉。玉童夜击鼓，祠官朝祝釐。

触石散膏壤，生贤翊昌期。理冥信莫测，迹贲良可窥。

蹇余俗士驾，何时骖赤螭。晨登岣嵝岑，旷望弥赤县。

坰服引昭丘，襟带穷楚甸。五峰郁游龙，三湘皎澄练。

礧砢矫以虔，云霞蔼而变。尚想卢敖游，应蔑海若见。

尚子愿终毕，伯昏险可践。夙昔经奇心，兹焉慰遐眷。
会稽六月初五日新米入市价减旧以升计之几十二三闻海商米船方集亦损其直
王炎（宋代）

大侵难宿饱，小熟有晨炊。岁事早如此，人情喜可知。

田家甘粜贱，海贾恨来迟。粒粒皆珠玉，无忘饿殍时。